አካዳሚው 181 ፍሬዎቹን ለክለቦች አስረክቧል
በኢትዮጵያ ወጣቶችና ስፖርት አካዳሚ የሰለጠኑ 181 ስፖርተኞች 139 የተለያዩ ክለቦችን መቀላቀል እንደቻሉ ተገለጸ። የኢትዮጵያ ወጣቶች ስፖርት አካዳሚ የአምስት ዓመት ጉዞ ምን እንደሚመስል በትናንትናው እለት በተቋሙ የስብሰባ አዳራሽ ጋዜጣዊ መግለጫ በሰጠበት ወቅት የአካዳሚው ዋና ዳይሬክተር አቶ አንበሳው እንደገለጹት ፤የኢትዮጵያ ወጣቶችና ስፖርት አካዳሚ በአዲስ አበባ የማሰልጠኛ ማዕከል ብቻ በ10 የስፖርት ዓይነቶች ስልጠና እየሰጠ ይገኛል። ወደ ክለብ እንደተዘዋወሩ የተነገረላቸው ስፖርተኞችም ከአዲስ አበባው ካምፓስ ብቻ የተገኙ መሆናቸው ተገልጿል፡፡ አካዳሚው ምርጥ ስፖርተኞች የማፍራት ተልዕኮውን በመያዝ ከአምስት ዓመት በፊት መቋቋሙን አስታውሰውም፣ ከ2009 ዓ.ም እስከ 2011 ዓ.ም በሶስት ዙር ያሰለጠናቸው 181 ስፖርተኞች 139 የተለያዩ ክለቦችን እንደተቀላቀሉ አብራርተዋል፡፡ በዚህም አካዳሚው ተልዕኮው ከማሳካት አኳያ እየተሳካለት እንደሚገኝ ተናግረዋል፡፡ አካዳሚው በተመሳሳይ በ2002 ዓ.ም የተቋቋመውን የጥሩነሽ ዲባባ ማሰልጠኛ ማዕከል በማቀፍ ሀገርን ማስጠራት የሚችሉ ታዳጊዎችን የማፍራት ጥረቱን አጠናክሮ እንደቀጠለ ዳይሬክተሩ ገልጸዋል። በሁለቱ ካምፓሶች ከአገር አቀፍ ውድድሮች ባሻገር በብሔራዊ ቡድን ደረጃ ተመልምለው በአህጉርና በዓለም አቀፍ መድረኮች መሳተፍ የቻሉ በርካታ ስፖርተኞች ማፍራት እንደቻለም አስረድተዋል፡፡ አቶ አንበሳው የአካዳሚው ፍሬዎች በ2011 ዓ.ም በነበሩ አህጉር አቀፍና ዓለም አቀፍ የውድድር መድረኮች በመሳተፍ የነበራቸውን ውጤታማነት ለአካዳሚው ስኬት እንደማሳያ አንስተዋል። በዓለም አቀፍ ደረጃ ኢትዮጵያ ውጤታማ ያልነበረችበት ርቀት ሦስት ሺ ሜትር መሰናክል ቢሆንም አሁን ታሪክ ተቀይሯል፡፡ በራባት ሞሮኮ በተካሄደው የመላ አፍሪካ ጨዋታና የዳይመንድ ሊግ አጠቃላይ አሸናፊ የሆነው የኢትዮጵያ የርቀቱ ባለ ክብረ ወሰን ጌትነት ዋለ አካዳሚው ካፈራቸው ስኬታማ አትሌቶች ዋነኛው ነው፡፡ ዘንድሮ ቦነስ አይረስ ላይ በተካሄደው የዓለም የታዳጊዎች ኦሊምፒክ የወርቅ ባለቤት የሆነው አብርሃም ስሜ፣ በማራካሽ ሞሮኮ በተካሄደው 4ኛው ኢንተርናሽናል ፓራሊምፒክ አትሌቲክስ ውድድር በ1 ሺ500 ሜትር ወርቅ፣ በ 800 ሜትር ነሐስ ሜዳሊያ ማስመዝገብ የቻለው ገመቹ አመኑ እንዲሁም በተመሳሳይ መድረክ በ200 ሜትር እና በ400 ሜትር ወርቅ ያስመዘገበችው ዝናሽ አሰፋ የአካዳሚው ስኬታማነት ማሳያ መሆናቸው ተገልጿል፡፡ በዓለም አቀፍና በአህጉር አቀፍ መድረኮች የአካዳሚው ፍሬ የሆኑ ስፖርተኞች እያስመዘገቡ የሚገኙት ውጤት አካዳሚው ከተቋቋመበት አላማና ራዕይ እኩል እየተጓዘ እንደሚገኝ ዳይሬክተሩ አስቀምጠዋል:: አካዳሚው የቆመለትን ዓላማ አጠናክሮ ለማስቀጠል ከ2013 ዓ.ም ጀምሮ የሁለተኛ ዘመን ሥትራቴጂክ እቅድ ዝግጅት ትግበራ በህዝብ እና አጋሮች ተሳትፎ እንዲከናወን የሚያስችል ስራ የሚሰራ መሆኑንም አብራርተዋል፡፡ የኢትዮጵያ ወጣቶች ስፖርት አካዳሚ በሚኒስትሮች ደንብ 249/2003 የተቋቋመ ሲሆን በአሰላና አዲስ አበባ ባሉት ካምፓሶች ስልጠና እየሰጠ ይገኛል፡፡ አሰላ የሚገኘው የጥሩነሽ ዲባባ ማሰልጠኛ ማዕከል በ2002 ዓ᎐ም ሥራ መጀመሩ አይዘነጋም።አዲስ ዘመን ጥቅምት 15/2012 ዳንኤል ዘነበ